OBH 1102/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

M. I. balotaszállási lakos panasszal fordult az állampolgári jogok országgyűlési biztosához, mert véleménye szerint a Bács-Kiskun Megyei Nyugdíjbiztosítási Igazgatóság Bajai Kirendeltsége igazságtalanul járt el, amikor rokkantsági nyugdíját megállapító határozatát visszavonta.

Érintett alkotmányos jogok
Szociális biztonsághoz való jog /Alk. 70/E. § (1-2) bek./

Alkalmazott jogszabályok
A társadalombiztosításról szóló 1975. évi II. tvr. 
47. § Rokkantsági nyugdíjra az jogosult, aki
a/ egészségromlás, illetőleg testi vagy szellemi fogyatkozás következtében munkaképességét hatvanhét százalékban elvesztette, és ebben az állapotában javulás egy évig nem várható /a továbbiakban: rokkant/,
b/ a szükséges szolgálati időt megszerezte, és
c./ rendszeresen nem dolgozik, vagy keresete lényegesen kevesebb a megrokkanás előtti        kereseténél. 
106. § (1) Az, aki társadalombiztosítási ellátást jogalap nélkül vett fel, köteles azt visszafizetni, ha erre, 
a./ a felvételtől számított harminc,
b./ nyugellátás, baleseti nyugellátás esetén a felvételtől számított kilencven napon belül írásban kötelezték.
(2) Az (1) bekezdésben meghatározott idő elteltével a jogalap nélkül felvett társadalombiztosítási ellátást attól lehet visszakövetelni, akinek az ellátás felvétele felróható. 

Megállapított tényállás

A panaszos 1996. május 3-án benyújtott rokkantsági nyugdíjigénye alapján a Bács-Kiskun Megyei Nyugdíjbiztosítási Igazgatóság bajai kirendeltsége 1 - 03458/96/09 számú 1996. szeptember l7-én kelt határozatával III. csoportba tartozó rokkantsági nyugdíjat állapított meg.
Az utólagosan lefolytatott I. fokú Orvosi Bizottsági felülvizsgálat során megállapította, hogy a panaszos munkaképesség csökkenése 50 %, tehát nem éri el a rokkantsági nyugdíjra jogosító 67 %-ot. A fentiekre tekintettel a korábbi határozatot a kirendeltség 01-03458/96/12 számú határozatával hatályon kívül helyezte. A panaszost a 9o napon belül jogalap nélkül felvett ellátás visszafizetésére kötelezte. 

A panaszos a fenti határozat ellen fellebbezéssel él, de a kirendeltség fellebbezését az F: 643/96-0. Ny, 3458/96/15. számú határozatával a kirendeltség vezetője elutasította. 

A panaszos a II. fokú határozat ellen 1997. március 20-án kelt keresetet nyujtott be a Kecskeméti Városi Bírósághoz. 
Mivel az állampolgári jogok országgyűlési biztosáról szóló 1993. évi LIX. tv. 29. § (1) bek. f. pontja nem ad lehetőséget bírósági eljárás, illetve döntés felülvizsgálatára, az állampolgári jogok országgyűlési biztosa, hatáskör hiányában a vizsgálatot lezártnak tekinti.

Budapest, 1997. június 12.

Gönczöl Katalin